**KISKŐRÖS VÁROS POLGÁRMESTERE**

**ELŐTERJESZTÉS**

(A Képviselő-testület 2019. május 22-i ülésére)

**Tárgy: BESZÁMOLÓ KISKŐRÖS VÁROS 2018. ÉVI KÖLTSÉGVETÉSÉNEK TELJESÍTÉSÉRŐL**

**1. Az önkormányzati feladatellátás általános értékelése**

Kiskőrös Város Képviselő-testülete (továbbiakban: Képviselő-testület) a 2018. évi költségvetését a 3/2018. (II.15.) önk. rendeletében alkotta meg, amely az év közbeni 9 rendeletmódosítással biztosította és rögzítette az önkormányzat és intézményei gazdálkodásának éves kereteit. A rendelet Kiskőrös Város Önkormányzata (továbbiakban: Önkormányzat) előirányzatain kívül a Kiskőrösi Polgármesteri Hivatal, az Egészségügyi, Gyermekjóléti és Szociális Intézmény, a Kiskőrösi Óvodák, a Petőfi Sándor Városi Könyvtár, valamint a Petőfi Szülőház és Emlékmúzeum előirányzatait tartalmazza.

A Képviselő-testület 52/2015. és 53/2015. határozatainak megfelelően az intézményüzemeltetési, valamint a köztisztasági és parkfenntartási feladatok ellátására 2015. július 1. napjától 2020. június 30. napjáig terjedő öt év határozott időtartamra közfeladat ellátási szerződést kötött az Önkormányzat a KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társasággal (továbbiakban: Kőrösszolg. Kft). A 20/2018. képviselő-testületi határozattal a szerződések felülvizsgálata megtörtént.

A Képviselő-testület több ízben hajtott végre létszámemelést a 2018. évben:

* a Polgármesteri Hivatal létszáma 1 fővel emelkedett – 80/2018. határozat;
* az Egészségügyi, Gyermekjóléti és Szociális Intézmény esetében feladatbővülés miatt a 72/2018., a 101/2018. és a 139/2018. határozatok alapján 56,75-ről 66,25-re nőtt;
* a Kiskőrösi Óvodák esetében a racionálisabb feladatellátás miatt 1 fő létszámemelés a 102/2018. határozatnak megfelelően;
* a Petőfi Szülőház és Emlékmúzeum a 43/2018. határozat alapján 1 fővel bővült.

A Képviselő-testület a 202/2017. határozatával megbízási szerződés megkötéséről döntött a János Vitéz látogatóközpont szakmai feladatainak ellátása és a 2018. évi városi rendezvények teljes körű lebonyolítása tárgyában nettó 69.360.000, -Ft + ÁFA megbízási díj ellenében.

A könyvviteli feladatok irányításáért, vezetéséért felelős személy nyilvános adatai:

* Név: Oláhné Baksa Katalin
* Lakóhely: 6200 Kiskőrös, Mészáros Lőrinc utca 13.
* Regisztrációs szám: 173379

**2. A bevételi források és azok teljesítése, kiemelve a helyi adókból, illetve az államháztartás más alrendszereiből, továbbá az EU-ból származó bevételeket**

Az Önkormányzat nettósított összes tárgyévi bevétele: **5.524.569.885** Ft, ebből a költségvetési bevétel **2.564.454.959** Ft; a finanszírozási bevételek **2.960.114.926** Ft (részletesen a zárszámadásról szóló rendelet-tervezet 3. és a 4. mellékletekben).

A teljesített költségvetési bevételek legnagyobb hányada, 37 %-a a közhatalmi bevételek (B3) között az adóbevétel (943,3 millió Ft).

A 2017. évi teljesítéshez képest 21,4 millió Ft a többlet, a teljesített

* iparűzési adó 816,6 millió Ft, ez 30,9 millió Ft-tal több,
* idegenforgalmi adó 10,4 millió Ft, ez 1,1 millió Ft-tal több;
* magánszemélyek kommunális adója 62,4 millió Ft, ez 2,3 millió Ft-tal kevesebb,
* gépjárműadó 53,9 millió Ft, ez 800 ezer Ft-tal kevesebb.

A 2. legnagyobb hányada az önkormányzat működési támogatása (B11) 594,2 millió Ft, amely a teljesített költségvetési bevételek 24 %-a. A köznevelési, kulturális, szociális, gyermekjóléti és gyermekétkeztetési feladatok, a polgármesteri hivatal feladatellátáshoz nyújtott támogatás.

A költségvetési szerveknél foglalkoztatottak 2018. évi kompenzációjához 3 millió Ft támogatást biztosított a Magyar Állam az Önkormányzat részére.

Különböző pótlékok és azok járulékait 100%-ban fedezi az állami költségvetés az alábbi összegekben:

- szociális ágazati összevont pótlék: 19,2 millió Ft,

- kulturális pótlék: 3,8 millió Ft.

483,7 millió Ft egyéb felhalmozási célú támogatás államháztartáson belülről (B2) érkezett (az összes költségvetési bevétel 19 %-a), az alábbi legfontosabb projektekkel összefüggésben:

1. TOP-2.1.3-16 - Települési környezetvédelmi infrastruktúra fejlesztések (záportározó) 399,2 millió Ft,
2. Batthyányi utcai Óvoda fejlesztése 58,8 millió Ft,
3. EFOP-1.2.11-16 - Esély otthon 19,5 millió Ft.

Egyéb működési célú támogatások (B16) 166 millió Ft-ban érkeztek államháztartáson belülről az alábbi projektek, feladatok végrehajtásához, az Önkormányzathoz:

1. NEAK támogatás 54,2 millió Ft,
2. Közfoglalkoztatás 44,5 millió Ft,
3. Egészségfejlesztési Iroda fenntartása 24,8 millió Ft,
4. EFOP-1.2.11-16 - Esély otthon 19,5 millió Ft,
5. szétosztott iskolai Erzsébet-utalványok támogatása 3,4 millió Ft.

Működési bevételek (B4) teljesítése 254,4 millió Ft, itt teljesülnek a bérbeadásból, gyermekétkeztetésből, származó bevételek, idősek otthonában fizetett ellátási díjak, kamat bevételek.

Felhalmozási bevételek (B5) teljesítése 56,2 millió Ft, a legnagyobb összegű bevétel a gyógyszertár értékesítése 51 millió Ft-ért.

Működési célú átvett pénzeszközök (B6) teljesítése 22,5 millió Ft, amely túlnyomó többsége (94%-a) a Kőrössszolg Kft. 2017. évi közfeladatellátásának pozitív eredménye.

**3. A kiadások alakulása (folyó működési és fejlesztési kiadások, a fejlesztési kiadások megbontva EU és hazai forrásokból, ez utóbbiból kiemelten címzett és céltámogatással megvalósuló beruházásokra)**

Az Önkormányzat nettósított összes tárgyévi kiadása: **3.936.752.755** Ft, ebből a költségvetési kiadás: **2.073.418.266**, a finanszírozási kiadások **1.863.334.489** Ft (részletesen a zárszámadásról szóló rendelet-tervezet 5. mellékletben).

A teljesített **költségvetési működési** kiadások (az összes költségvetési kiadás 86%-a) legnagyobb hányada, 45%-a személyi jellegű juttatás és ehhez kapcsolódó munkaadót terhelő járulék összesen 804 millió Ft, amelynek legnagyobb része – 63%-a – az önkormányzati intézmények 133 fő közalkalmazottaival kapcsolatos kifizetések.

A teljesített **költségvetési működési** kiadások 42,7%-a a dologi kiadások, a többi kiadás államháztartáson belülre és kívülre nyújtott támogatás, valamint pénzeszközátadás.

A 760 millió Ft összegű dologi kiadások közül a legfontosabbak:

- gyermekétkeztetés 126 millió Ft,

- intézmények működésével kapcsolatos kiadások 101 millió Ft,

- Körösszolg. János Vitéz látogatóközpont szakmai feladatainak ellátása és a 2018. évi városi rendezvények teljes körű lebonyolítása 92 millió Ft,

- vagyon, épületek fenntartása, karbantartása 83 millió Ft,

- fürdő üzemeltetése 55 millió Ft,

- közművelődési tevékenység 34 millió Ft,

- utak karbantartása, fenntartása 30,5 millió Ft,

- közvilágítás 28 millió Ft.

Alapítványi támogatások:

* Kiskőrös Városért Alapítvány - 650 ezer Ft,
* Országos Mentőszolgálat Alapítvány – 200.000 Ft,
* Hétszínvirág Oktatási és Kulturális Alapítvány – 200.000 Ft,
* Játékkal a Tudásért Alapítvány – 40.000 Ft,
* Mohácsi Óvodát Segítő Alapítvány – 250.000 Ft,
* HC Kiskőrös Alapítvány – 450.000 Ft.

A teljesített **beruházási és felújítási** kiadások (az összes költségvetési kiadás 14%-a) teljesítése 291.984.745 Ft (részletesen a zárszámadásról szóló rendelet-tervezet 6. mellékletben).

A legfontosabb beruházások, felújítások teljesített kiadásai:

1. Új hévízkút létesítése 70,8 millió Ft
2. Földes utak útalappal történő kiépítése, járdaépítések, útburkolatok, parkolóépítés, gyalogátkelőhelyek kialakítása, burkolatfelújítások, parkolók, járdák felújítása 39 millió Ft
3. Önkormányzati bérlakásokkal kapcsolatos beruházások, felújítások 21 millió Ft,
4. Kiskőrösi Labdarúgó Club felújításának támogatása 21 millió Ft,
5. Petőfi Sándor út 9. ingatlan megvásárlása 19 millió Ft,
6. Kiskőrös Város Önkéntes Tűzoltó Egyesület tűzoltóautó vásárlásának támogatása 18 millió Ft,
7. Intézményi beruházások, felújítások, kisértékű tárgyi eszközök beszerzések 11,8 millió Ft,

Kutatás és kísérleti fejlesztéssel kapcsolatban 2018-ban kiadása nem volt az Önkormányzatnak.

**4. Vis maior feladatok**

Vis maior feladatokra sem bevételt, sem kiadást nem terveztünk, teljesítés sem történt.

**5. Pénzmaradványok változásának tartalma és okai**

Az Önkormányzat összes maradványa (intézményenként a zárszámadásról szóló rendelet-tervezet 11. mellékletben) az előző évihez képest jelentősen több:

2017. évi: 1.058.687.517 Ft

2018. évi: 1.587.817.130 Ft.

Ennek oka, hogy jelentős összegben felhalmozási célú támogatások érkeztek államháztartáson belülről, amelyek felhasználása még nem történt meg, illetve értékpapírban/bankbetétben sem kerültek elhelyezésre. A maradványok felosztását a zárszámadásról szóló rendelet-tervezet 12. melléklete tartalmazza.

**6. Értékpapír- és hitelműveletek alakulása, a hitel-állomány változásának tartalma, okai**

A Képviselő-testület a 69/2014. (V.28.) határozata alapján Kiskőrös Város Önkormányzatának, hivatalának, intézményeinek, valamint nemzetiségi önkormányzatainak számlavezető pénzintézete a K&H Bank Zrt., 1095 Budapest, Lechner Ödön fasor 9.. Ezen határozat felhatalmazta a polgármestert, hogy 3 éves határozott időtartamra - 2014.07.01. napjától 2017.06.30. napjáig - a bankszámlaszerződést és a 250.000.000 forint keretösszegű folyószámlahitel szerződést – likvid hitelként - a K&H Bank Zrt.-vel megkösse. A szerződés lejárata miatt új beszerzési eljárás elindítására került sor, szintén 3 év határozott időtartamra 2020.06.30. napjáig, mely eljárás nyertese újból a K&H Bank Zrt. lett a Képviselő-testület 107/2017.(VI.14.) határozata alapján. A hitel-keret a határozatnak megfelelően csak naptári éven belül áll az Önkormányzat rendelkezésére, 2018. december 31. napján feltöltésre kerül, majd 2019. január első munkanapján ismételten megnyílik. A hitelkeretet az Önkormányzat 2018. évben nem vette igénybe, csak lehetőségként, tartalékul szolgált.

Az Önkormányzat 2018. január 1. napján rendelkezett Magyarország gazdasági stabilitásáról szóló 2011. évi CXCIV. törvény 3. § (1) bekezdésében meghatározott adósságot keletkeztető fejlesztési célú ügylettel.

A 2016-os év folyamán került megkötésre – kormányzati hozzájárulást követően az 1386/2016. (VII.21.) Kormány határozat 1. melléklete alapján - kettő beruházási/fejlesztési hitelszerződés, melynek összege 380 millió Ft, amelyből 300 millió Ft piaccsarnok vásárlás, felújítás céljára, 80 millió Ft LTP szerződésekkel fedezett közműfejlesztés megvalósítására került felvételre.

A 2017-es évben került megkötésre – kormányzati hozzájárulást követően az 1607/2017. (IX.5.) Kormány határozat alapján - új óvoda építése fejlesztési célhoz kapcsolódóan 570 millió Ft ügyletértékű beruházási/fejlesztési hitelszerződés a K & H Bank Zrt-vel.

Az adósságot keletkeztető ügyletek alakulása a következő:



A megkötött hitelszerződésekhez kapcsolódóan az Önkormányzat rendelkezik megkötött „Szerződés ingatlant terhelő jelzálogjog alapításáról (több jogviszony biztosítására)” tárgyú szerződéssel, melyben a Kiskőrös belterület hrsz. 202 (természetben Rákóczi Ferenc u. 106.) és a Kiskőrös belterület hrsz. 2418 (természetben Kossuth Lajos u. 41.) ingatlanokon egyetemleges jelzálogjog valamint elidegenítési és terhelési tilalom alapításáról rendelkezik 580 millió Ft keretösszeg erejéig. Fedezet továbbá a lakosság által az Önkormányzatra engedményezett lakás-előtakarékossági szerződéseken alapított követelést terhelő jelzálogjog 80 millió Ft tőkeösszeg és járulékai erejéig.

A számvitelről szóló 2000. évi C. törvény 60. §-ban foglaltak alapján szükséges elszámolni a mérlegfordulónapi értékeléshez kapcsolódóan a külföldi pénzértékre szóló eszközöket, kötelezettségeket. 2018. december 31. napján az Önkormányzatnak devizában sem eszköze, sem kötelezettsége nem volt.

Az Önkormányzat pénzeszközeinek változása a következő:

- 2018.12.31.: 1.717.585.418,- Ft

- 2017.12.31.: 967 216 976,- Ft.

A nagymértékű változás oka, hogy az Önkormányzathoz 2017. évben 790,9 millió Ft, a 2018. évben 483,7 millió Ft felhalmozási célú támogatás érkezett államháztartáson belülről, amelyek felhasználása még nem történt meg, jól mutatja a Kincstárban vezetett forintszámlák összege is, amely 1.203.777.678 Ft.

A 2018. évben az átmenetileg szabad működési és felhalmozási pénzeszközeink éves futamidejű kamatozó kincstárjegyekben (értékpapír) kerültek elhelyezésre, ameddig a kibocsátó az ÁKK Zrt. engedélyezte a vásárlást. Majd szeptembertől, ahogy megjelent az önkormányzatok számára kibocsátott Önkormányzati Magyar Államkötvény, az átmenetileg szabad pénzeszközök ebben az értékpapírban kerültek elhelyezésre. A projektekhez rendelkezésre álló támogatások átmenetileg sem helyezhetők el semmilyen befektetésben.

A megtakarítás 2018.12.31. napján 100 %-ban forintban állt az Önkormányzat rendelkezésére.

A rendelkezésre álló felhalmozási forrás már a saját adóbevételeinkből működésre fel nem használt bevételekből származik.

**7. A vagyon alakulása**

Az egyszerűsített mérleg-főösszege:

2018. 12.31.: 14.763.517.842 Ft.

2017. 12.31.: 14.119.644.385 Ft

Növekedés 2018. évben: 643.873.457 Ft.

**A Nemzeti vagyonba tartozó befektetett eszközök eszközcsoporton belül** **az Immateriális javak, Tárgyi eszközök értéke és változása 2018. évben:**

Immateriális javak, tárgyi eszközök értéke és változása:

Az immateriális javak esetében 2018. évben a bruttó értéket tekintve összességében 1.876 ezer Ft összegű növekedés jelentkezett, amelyből a Települési rendezési terv módosítása: 633 ezer Ft, míg a szoftverek beszerzése: 1.243 ezer Ft. Az immateriális eszközök nettó értéke a 2018. évben elszámolt értékcsökkenés és a selejtezés következtében mindösszesen 15.534 ezer Ft-tal csökkent.

2018. 12.31: 8.493.029 Ft

2017. 12.31: 22.150.881 Ft.

A tárgyi eszközök nettó értéke esetében nagyobb mértékű csökkenés jelentkezik, mindösszesen 126 450 ezer Ft összegben. A csökkenés jelentős mértékben az eszközök selejtezéséből adódik, melyet tovább növel a 2018. évben elszámolt értékcsökkenés értéke.

2018. 12.31: 11.328.842.429 Ft

2017. 12.31: 11.455.292.010 Ft.

 Csökkenés 2018. évben:                       126.449.581 Ft.

Az alábbi beruházások üzembe helyezésének következményeként azonban növekedett is az önkormányzat vagyona:

|  |  |
| --- | --- |
| Önkormányzati bérlakások felújítása, vásárlása | 12 098 ezer Ft |
| Petőfi u. 9. ingatlan vásárlása | 15 000 ezer Ft |
| Piac tér 15. vásárlás | 12 250 ezer Ft |
| Utak, utcák építése, felújítása | 9 226 ezer Ft |
| Művelődési Központ világítás, terem felújítás | 833 ezer Ft |
| Járdaépítés, felújítás | 9 731 ezer Ft |
| Záportározó területek vásárlása | 10 761 ezer Ft |
| Krimpeni ház játszótér térbútorok | 157 ezer Ft |
| Országzászló körüli burkolat kialakítása | 4 877 ezer Ft |
| Batthyányi u.2. Óvoda Épület megvásárlása | 26 000 ezer Ft |
| SZÓ-L-AM Alapfokú Művészetoktatási Intézmény kerítés felújítás | 2 960 ezer Ft |
| Csapadék elvezetés beruházás, felújítás | 2 723 ezer Ft |
| Víziközmű felújítása, Ivóvíz termelő kút létesítése | 11 904 ezer Ft |
| Parkoló kialakítás, felújítás | 7 185 ezer Ft |
| TOP- 1.4.1-15 - A Kiskőrösi bölcsőde fejlesztése | 4 675 ezer Ft |
| Öntözőrendszer bővítése | 3 450 ezer Ft |
| Városi Sporttelep fejlesztése | 399 ezer Ft |
| TOP-5.1.2-16 - „Helyi foglalkoztatási együttműködések” eszközök beszerzése | 1 452 ezer Ft |
| Kossuth utca 6. ingatlanba 3 D felirat készítése és kihelyezése | 140 ezer Ft |
| Kiskőrös habbetűk beszerzése | 1 200 ezer Ft |
| Önkormányzati ingatlanok felújítása, eszközbeszerzés | 3 883ezer Ft |
| Polgármesteri Hivatal eszközbeszerzés | 1 727 ezer Ft |
| Városi kemence térfigyelő kamera | 156 ezer Ft |
| Közcélú foglalkoztatás eszközbeszerzés | 776 ezer Ft |
| EFI iroda eszközbeszerzés | 255 ezer Ft |
| Intézményi beruházások, eszközbeszerzések | 18 884 ezer Ft |

Az ingatlanok és tárgyi eszközök nettó értéke a 2018. évben az elszámolt értékcsökkenés következtében mindösszesen 337.977 ezer Ft-tal csökkent.

Az államháztartáson belül vagyonkezelésre átadott tárgyi eszközök nettó értéke mindösszesen: 860.545 eFt.

Környezet védelmét közvetlenül szolgáló tárgyi eszközeink: Ft-ban

*Megnevezés: bruttó érték: tárgyévi ÉCS: halmozott ÉCS: nettó érték:*

Zajszintmérő: 138.072 0 138.072 0

Integráló

zajszintmérő: 372.500 0 372.500 0

tűmegsemmisítő 30.750 0 30.750 0

Veszélyes hulladék, környezetre káros anyag (tű, fecskendő, betegellátási hulladék) az Egészségügyi, Gyermekjóléti és Szociális Intézménynél keletkezett. Az anyagok elszállítását és megsemmisítését a SEPTOX Kft. végezte, a munka ellenértékeként 43.562 Ft került kifizetésre 2018. évben.

Állati tetemek elszállítását az ATEV Fehérjefeldolgozó Zrt. végzi, a szolgáltatásért a 2018. évben 178.229 Ft került kifizetésre.

Gazdasági társaságok, ahol 25%-os tulajdoni hányadot meghaladó részesedéssel bír az önkormányzat:

Minősített többségi befolyás: Kőröskom Kft. 6200 Kiskőrös, Petőfi Sándor út 108.

100%-os részesedés, 9.730.000 Ft értékű,

Kőrösszolg Kft. 6200.Kiskőrös, Petőfi Sándor út 108.

100 %-os részesedés, 6.700.000 Ft értékű.

**8. Számviteli politika**

Év közben az alábbi szabályzatok módosítása történt meg:

* 2018. január 1-i hatállyal a *Számviteli politika*,
* 2018. február 02-i és 2018. augusztus 01-i hatállyal a *Pénz-és értékkezelési szabályzat*,
* 4 alkalommal a *Kiskőrös Város Polgármesterének és Jegyzőjének együttes utasítása a Polgármesteri Hivatal gazdálkodási szabályzatáról,*

A módosításokat elsősorban a külső szabályozók változása és a személyi változások indokolták.

**9. A zárszámadási rendelet 2019. évi költségvetésre gyakorolt hatásai**

A 2018. évben képződött maradvány összege a 2019. évi költségvetési rendeletbe már beépítésre került.

A közvetett támogatások körét a zárszámadásról szóló rendelet-tervezet 1. kimutatása tartalmazza.

A normatív állami hozzájárulások, támogatások alakulását a zárszámadásról szóló rendelet-tervezet 3. kimutatás szemlélteti.

A 2018. évet követő 3 év tervezett bevételi előirányzatainak és kiadási előirányzatainak keretszámait a zárszámadásról szóló rendelet-tervezet 4. kimutatás mutatja be.

A fentiek alapján javasolom, hogy a Képviselő-testület a Város 2018. évi költségvetésének teljesítéséről szóló beszámolót a rendelet-tervezetben foglaltaknak megfelelően fogadja el.

**Kiskőrös, 2019. május 08.**

**Domonyi László sk.**

**Polgármester**

**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2019. (….….) önkormányzati rendelete**

**az Önkormányzat 2018. évi zárszámadásáról**

(Tervezet)

Kiskőrös Város Önkormányzatának Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, Kiskőrös Város Önkormányzata Képviselő-testületének az Önkormányzat Szervezeti és Működési Szabályzatáról szóló 24/2013. (XII.19.) önkormányzati rendelete 30. § (5) bekezdésének b) pontjában biztosított véleményezési jogkörében eljáró Ügyrendi és Összeférhetetlenségi Bizottság, Pénzügyi Bizottság, Művelődési, Közoktatási és Sport Bizottság, Egészségügyi és Szociálpolitikai Bizottság, Költségvetési, Városfejlesztési és Mezőgazdasági Bizottság véleményének kikérésével a következőket rendeli el:

**Rendelet hatálya**

**1. §**

A rendelet hatálya kiterjed Kiskőrös Város Önkormányzata, valamint az önkormányzat irányítása alá tartozó költségvetési szervekre.

**Főösszegek, teljesítések**

**2. §**

(1) A Képviselő-testület Kiskőrös Város Önkormányzata 2018. évi zárszámadását

|  |  |  |
| --- | --- | --- |
| 2.564.454.959 |  | forint teljesített költségvetési bevétellel, |
| 2.960.114.926 |  | forint finanszírozási bevétellel, |
| 2.073.418.266 |  | forint teljesített költségvetési kiadással, |
| 1.863.334.489 |  | forint finanszírozási kiadással, |
| 1.587.817.130 |  | forint maradvánnyal, |
|  |  |  |

állapítja meg.

(2) A Képviselő-testület az előirányzat-felhasználási terv teljesítését az 1. mellékletben, a költségvetés végrehajtásának összevont mérlegét a 2. mellékletben, a részletes bevételeit és kiadásait a 3. mellékletben, az önkormányzat által irányított költségvetési szervek bevételeit a 4. mellékletben foglaltak szerint állapítja meg.

**Kiadási előirányzatok**

**3. §**

(1) A Képviselő-testület a költségvetési kiadások teljesítését a finanszírozási kiadásokkal együtt 3.936.752.755 Ft-ban állapítja meg, az 5. melléklet szerinti részletezésben.

(2) A Képviselő-testület a felhalmozási célú kiadási előirányzatok teljesítését feladatonkénti és célonkénti bontásban 334.495.564 Ft-ban állapítja meg, a 6. melléklet szerinti részletezésben.

(3) A Képviselő-testület az Európai Uniós forrás bevonásával tervezett beruházásokat a 8. melléklet szerinti részletezéssel állapítja meg.

**Pénzmaradvány jóváhagyása**

**4. §**

(1) A Képviselő-testület a 2018. évi maradványát 1.587.817.130 Ft összeggel, a 11. mellékletben foglaltak szerint, felosztását pedig a 12. mellékletben foglaltak szerint állapítja meg.

(2) A Képviselő-testület a 2018. évi céltartalékok célonkénti maradványát a 7. mellékletben foglaltak szerint állapítja meg.

**Egyszerűsített beszámoló**

**5. §**

A Képviselő-testület az Önkormányzat 2018. december 31-i állapot szerinti

a) mérlegét a 13/B. mellékletben

b) eredménykimutatását a 14/A. mellékletben

c) maradványkimutatás a 11. mellékletben

foglaltaknak megfelelően fogadja el.

**Vagyonkimutatás**

**6. §**

A Képviselő-testület az Önkormányzat

a) vagyonkimutatását a 13/A., 13/B., 13/C. és 13/D. mellékletekben

b) az eszközök értékvesztésének alakulását a 15. mellékletben

foglaltak szerint fogadja el.

**Követelések, kötelezettségek**

**7. §**

A Képviselő-testület

a) az Önkormányzat többéves kihatással járó döntések számszerűsítését, évenkénti bontásban, szöveges indoklással a 9. mellékletben,

b) a Magyarország gazdasági stabilitásáról szóló 2011. évi CXCIV. törvény 3. § (1) bekezdése szerinti adósságot keletkeztető ügyleteket és kezességvállalásokat, valamint saját bevételeket a 9. mellékletben,

c) az Önkormányzat adósságot keletkeztető fejlesztési céljait a 10. mellékletben

foglaltaknak megfelelően fogadja el.

**Záró rendelkezés**

**8. §**

Ez a rendelet a kihirdetését követő napon lép hatályba.